હોર્સ્ટ પિલાર્ઝિકે ગેટેને ખાતરી આપી, કે દેખાતું હતું તેના કરતાં કામ ઘણું પૂરું થઈ ગયું હતું. જમીન સપાટ કરી દેવામાં આવી હતી, ઠંડી હોવા છતાં પાયા ખોદાઈ ગયા હતા, અને સેક્શનો પણ મોટા પ્રમાણમાં તૈયાર થઈને રેલવે સ્ટેશનથી આવી ગયા હતા. અંટર્મસ્ટર્મફ્યૂહરર ઈચ્છે તો આવતી કાલે વેપારીઓને પણ મળી શકશે, કારણ કે આવતીકાલે સવારે દસ વાગ્યે મિટિંગ નિશ્ચિત થઈ હતી. પરંતુ જો શ્રમિકોનો મોટો જથ્થો મળી જાય, નવી પદ્ધતિઓને અમલમાં મૂકવામાં આવે, અને વાતાવરણ પણ સારું રહે, તો આ જગ્યા રાતોરાત ઊભી થઈ શકે તેમ હતી. પિલાર્ઝિકને લાગ્યું કે ગેટે તેની વાત સાંભળીને નિરાશ થઈ જશે! પરંતુ ગેટે ખૂબ જ આનંદિત થઈ ગયો હતો. એ જે કંઈ જોઈ રહ્યો હતો, તેના પરથી તો એમ જ લાગતું હતું કે આ જગ્યાનો આખરી દેખાવ કેવો હશે તેની કલ્પના એ બરાબર કરી શકતો હશે! તે ઉપરાંત વાડ બનાવવાની પણ તેને કોઈ ચિંતા હોય એવું લાગતું ન હતું. તેની દૃષ્ટિએ, અહીંની વાડ કેદીઓને કોઈ ખાસ સલામતી આપવા કરતાં, તેમને માટે માત્ર માનસિક રાહત જેવી પૂરવાર થવાની હતી! કારણ કે સફાયો બોલાવવાની એસએસની કુખ્યાત રીતને પોજોર્ઝની વસાહત ઉપર અમલમાં મૂક્યા પછી ત્યાંના લોકો એટલા ત્રાસી જવાના હતા, કે પ્લાઝોવમાં બની રહેલા આ લશ્કરી આવાસોમાં આશ્રય મળવા બદલ એ લોકો એમોનના આભારી બની જશે! લીલાછમ હિમાચ્છાદિત વૃક્ષોવાળી આ જગ્યાએ આર્યન દસ્તાવેજો ધરાવતા યહૂદીઓ પણ માથું ઢાંકવા માટે જગ્યા શોધતાં ધુંટણિયે પડીને આવશે! એ બધા માટે તારની વાડ માત્ર એક જ ગરજ સારશે! વાડને કારણે ભવિષ્યમાં તેઓ પોતાની જાતને એવું બહાનું આપી શકશે, કે તેમને પોતાની મરજી વિરૂદ્ધ કેદ પકડવામાં આવ્યા હતા!